**Javaslat a következő évad műsortervéhez**

***Tamási Áron: Hegyi patak***

Mély beszélgetések és hosszas viták előzték meg ezt az ajánlást, melyet mi, a színház dramaturgjai kedves kollégáink elé tárunk, és kérjük, immár közösen vegyük fontolóra azokat az érveket, melyek indokolttá teszik, hogy a következő évadban műsorra tűzzük Tamási Áron eredetileg *Világi zsoltár* címmel írt, majd *Hegyi patak* címmel véglegesített 1958-as darabját.

A művet eddig csupán egyszer mutatták be, a sepsiszentgyörgyi színházban, Tompa Miklós rendezésében, 1977 májusában, majd ugyanennek az évnek őszén magyarországi előadásokat is tartottak.

A darab cselekménye egyszerű, szinte népmesei történet, valahol fönn a hegyekben, a favágók és a hegyi pásztorok birodalmában. A kolostornak hátat fordító Ciprián barát itt él öccsével, Fülöppel, és valahol a közelben az öreg Gidró a feleségével és a lányával, Ankával. A konfliktus valójában Ciprián, a lélek testetlen igazságát hajszoló, egyházával is meghasonlott ember és a világ esendősége között feszül, de a cselekmény szintjén a fiatalok titkolt szerelme és házassága, a világra készülő gyermek robbantja ki az ellenségeskedést. Van még egy másik szál is a történetben, a materialista tanokat valló vándorgyógyító és Ciprián harca. Gidró, aki józansággal, bölcsességgel kormányozza övéinek életét a természet szükségszerűségei és a lélek igazságai között, végül a megbékélés révébe kíséri a küzdelmeket. Közben, mintegy mesei igazságszolgáltatásként, megszületnek Anka és Fülöp ikergyermekei, egy fiú és egy kislány.

Tamásinak talán az egyik, ha nem a legkevésbé vidám darabja. Úgy gondoltuk, muszáj színre vinni egy ilyen darabot, melyben a test hatalmát megvető elvakult fanatizmus és a lélek erejét meg nem értő materialista felfogás összecsap, ám ebből a harcból egyik fél sem kerülhet ki győztesen.

Magát a darabot először nehéz megérteni, hiszen nagyon komplex, bár látszólag egyszerűnek tűnik a szélsőséges világnézetek összecsapása. Ciprián végső összeomlását leszámítva nincs benne jellemfejlődés vagy változás sem. Sőt nagy felismerések sincsenek benne, azaz ez a légiesen áttetsző történet, ez az allegorikus játék mégis nagy felismerésekre inspirálhatja a nézőket, s a színháznak egy nagyon fontos funkcióját erősítheti: a lélektisztítás, az önmagunkkal való szembenézés feladatát.

A mesei, már-már mitikus egyszerűség, a bibliai időket idéző letisztultság széles közönség számára kínálja az azonosulás lehetősségét, és a színrevitelben is megmozgathatja az alkotói kreatív fantáziát.

A Hét 1977. június 26-i számában Halász Anna méltatta a sepsiszentgyörgyi társulat előadását, melyben dicséri a drámai vonalvezetést, a hangulati egyensúlyt, és egy nagyon lényeges lehetőségre hívja föl a figyelmet: *„egy jelképesebb elgondolás talán érzelmileg-indulatilag izgalmasabbá, végzetesebbé sarkíthatta volna ezt az álorcás moralitást”* – jegyzi meg.

Halász Anna gondolatai termékeny ötletet adnak a kezünkbe: a moralitás modern formáját, a jelképesség szándékát fölvállalva izgalmas előadást lehetne létrehozni, mely által Tamási *Hegyi patak*-ja a mai közönséget is megszólítaná.